Noverint universi presentes litteras inspecturis, quod ego Drogo de Merlot, et venerabilis frater Radulphus abbas S. Germani Autissiodorensis, totusque ecclesie conventus inter nos convenientes, post compositiones cartarum et conventionum que in ipsis de nemore Magne Bruerie continentur et utilitati utriusque partis providentes, ex communi assensu assumpserunt dictus abbas et prefatus conventus sibi in partem ecclesie sue sexaginta sex arpenta de nemore Magne Bruerie in perpetuum possidenda. Ego autem Drogo totidem et ultra pro avantagio nemoris de Montbolum, sicut in mea et sua continetur carta decem arpenta ex parte mea, et decem ex sua; ita scilicet quod quater-viginti et sex arpenta mihi et heredibus meis possidenda retinui in vicinio domus mee de Belca, reliquo nemore inter me et ipsos communi, remanente forestarie communi, justitia communi, forefactis communibus. Ita tamen quod nullum ibi recipiant ego et heredes mei ad manendum. Et si contigerit boscum extirpari, fundus terre est et erit monasterii B. Germani, nec ab eadem ecclesia ullo modo poterit alienari. Quod ut ratum, notum omnibus habeatur, presentem cartam sigilli mei feci munimine roborari. Actum anno Domini millesimo ducentesimo tertio.